**Anexa nr. I la HCL nr. …./…..**

**REGULAMENT PRIVIND ORGANIZAREA ȘI FUNCȚIONAREA COMISIEI DE CIRCULAȚIE DIN CADRUL PRIMĂRIEI MUNICIPIULUI TÂRGU MUREȘ**

Prezentul Regulament stabilește cadrul legal privind organizarea și funcționarea Comisiei de Circulație din cadrul Primăriei Municipiului Târgu Mureș

**CAPITOLUL I - CADRUL LEGAL**

Art. 1 Prezentul Regulament este constituit având în vedere următoarele prevederi legale:

* Ordonanța de Urgență a Guvernului nr. 43/1997 privind regimul drumurilor republicată, cu modificările și completările ulterioare;
* Ordonanța de Urgență a Guvernului 195/2002 privind circulația pe drumurile publice, republicată, cu modificările și completările ulterioare;
* Legea nr. 38/2003 privind transportul în regim de taxi și în regim de închiriere, cu modificările și completările ulterioare;
* Ordonanța Guvernului nr. 27/2011 privind transporturile rutiere, cu modificările și completările ulterioare;
* Ordonanța de Urgență a Guvernului nr. 195/2005 privind protecția mediului;
* Ordonanța Guvernului nr. 71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare;
* Legea nr. 92/2007 a serviciilor de transport public persoane în unitățile administrativ-teritoriale, cu modificările și completările ulterioare;
* Legea nr. 51/2006 a serviciilor comunitare de utilități publice, republicată cu modificările și completările ulterioare;
* Legea nr. 448/2006 privind protecţia şi promovarea drepturilor persoanelor cu handicap, republicată cu modificările și completările ulterioare;

**CAPITOLUL II –SCOPUL CONSTITUIRII COMISIEI DE CIRCULAȚIE**

Art. 2.1 Comisia de Circulație din cadrul Primăriei Municipiului Târgu Mureș s-a constituit în scopul monitorizării activității de sistematizare a circulației pe drumurile publice administrate de Consiliul Local al Municipiului Târgu Mureș, al îmbunătățirii calității deciziei referitoare la reglementările circulației auto și pietonale, inclusiv din punct de vedere al influenței implicațiilor unor dezvoltări imobiliare și construcții propuse asupra traficului, raportat la rețeaua stradală existentă, sub coordonarea Primarului Municipiului Târgu Mureș. De asemenea, prezentul regulament are rolul de a defini condițiile și modalitățile care trebuie îndeplinite pentru asigurarea desfășurării fluente și în siguranță a circulației rutiere, apărarea vieții și integrității corporale, a sănătății persoanelor, proprietății publice și private, protecția mediului înconjurător, precum și a drepturilor și intereselor legitime ale persoanelor în acest domeniu.

**CAPITOLUL III – COMPONENȚA COMISIEI DE CIRCULAȚIE**

Art. 3.1 Membrii Comisiei de Circulație sunt reprezentanți ai unor autorități și instituții publice, ai unor întreprinderi publice cu implicații directe și indirecte asupra circulației și asupra reglementărilor de circulație și reprezentanți ai administrației publice locale.

Art. 3.2 Secretariatul Comisiei este asigurat de reprezentați din cadrul Serviciului Public – Administrația Domeniului Public, conform componenței prevăzute în anexa 2 la Hotărârea de aprobare a prezentului Regulament.

Art. 3.3 Componența Comisiei de circulației este prezentată în anexa 2 care face parte integrantă din prezentul Regulament.

Art. 3.4 Componența nominală a Comisiei de circulație se aprobă de către Consiliul Local, prin Hotărâre.

Art. 3.5 Modificările componenței nominale a Comisiei de circulație se pot face prin Hotărâre a consiliului Local.

**CAPITOLUL IV - ATRIBUȚIILE COMISIEI DE CIRCULAȚIE**

Art. 4.1 Comisia de Circulație are competența de a proceda la analiza, stabilirea și aprobarea măsurilor care se impun referitoare la circulația și staționarea vehiculelor precum și lucrările care se execută pe raza Municipiului Târgu Mureș, precum și adoptarea măsurilor în ceea ce privește:

* Elaborarea și aprobarea propunerilor de proiecte ce țin de rețeaua stradală a municipiului și cele care intră sub incidența OUG nr. 195/2002;
* Avizarea locurilor de staționare pentru aprovizionare cu marfă, orarul aferent și parcările pentru autovehiculele de mare tonaj;
* Stabilirea zonelor de staționare cu plată pentru autoturisme la nivel de municipiu;
* Propunerea altor reglementări care au legătură cu rețeaua stradală a municipiului și cu siguranța circulației;
* Analizarea propunerilor aferente studiilor de circulație sau de trafic și a propunerilor de dezvoltare, incluzând planurile de mobilitate și strategiile de dezvoltare locală;
* Analiza studiilor referitoare la posibilitatea implementării circulației alternative la nivelul municipiului;
* Propunerea reglementărilor de circulație cu impact minor și major asupra traficului rutier din Municipiul Târgu Mureș;
* Propunerea spre avizarea proiectelor de modernizare rețea stradală care necesită Autorizație de construire;
* Avizarea documentațiilor de urbanism PUG, PUZ, PUD din punct de vedere al reglementărilor rutiere în vigoare;
* Propune măsuri și proiecte de reorganizare a transportului public local, inclusiv propuneri care se impun pentru optimizarea sau/și extinderea traseelor mijloacelor de transport public, amplasarea și înființarea stațiilor și modificări ale traseelor de transport în comun (inclusiv taxi) fără a aduce atingere la respectarea condițiilor impuse prin Contractul de delegare a gestiunii transportului public local al Municipiului Targu Mureș nr 75072/2019, aprobat prin HCL 330/2019
* Înființarea și/sau aprobarea locurilor de staționare taxi;
* Propunerea de măsuri și analiză proiecte care vizează reorganizarea circulației, inclusiv aprobarea prevederilor referitoare la montarea sau demontarea indicatoarelor rutiere statice sau dinamice, a echipamentelor de semaforizare, aplicarea sau desființarea marcajelor rutiere, străzi cu sens unic, zone rezidențiale, treceri pietonale,instalarea de praguri sol,realizarea de benzi rezonatoare, limitarea vitezei de circulație inclusiv cu dispozitive de limitarea vitezei, limitarea tonajului, stabilirea programului de aprovizionare în zonele restricționate;
* Modificările infrastructurii drumului public - carosabil, trotuare, platforme, acostamente, scuaruri, piste pentru bicicliști) precum și a zonelor verzi de siguranță aferente;
* Analizarea propunerilor provenite de la administrația publică locală pentru avizarea unor reglementări de circulație rutieră;
* Analizează propunerile și petițiile provenite de la persoanele fizice și juridice cu privire la avizarea unor reglementări care se referă la circulația rutieră sau organizarea traficului rutier și pietonal;

Art. 4.2 Comisia de Circulație emite hotărâri care nu se supun deliberării Consiliului Local.

**CAPITOLUL V – FUNCȚIONAREA COMISIEI DE CIRCULAȚIE**

Art. 5.1 În vederea îndeplinirii atribuțiilor, Comisia de circulație se întrunește, de regulă, lunar sau ori de câte ori este nevoie, la convocarea președintelui comisiei. Comisia se consideră legal constituită în momentul în care sunt prezenți jumătate plus unu dintre membri și adoptă hotărâri cu votul majorității membrilor prezenți.

Art. 5.2 Propunerea ordinii de zi se face de către secretariatul Comisiei de Circulație, după verificarea în prealabil a documentelor depuse spre analiză și aprobare. Ordinea de zi se aprobă de către președintele comisiei și va fi făcută publică prin postarea pe site-ul instituției, cu cel puțin 3 zile înaintea termenului fixat pentru data întrunirii Comisiei de Circulație.

Art. 5.3 Membrilor Comisiei le revine obligația de a studia în prealabil documentația supusă analizei pentru stabilirea unui punct de vedere până la data desfășurării ședinței. Documentațiile care sunt înscrise pe ordinea de zi a ședinței vor fi transmise în format electronic membrilor, la cererea acestora din urmă, la adresele electronice furnizate de către aceștia.

Art. 5.4 Convocarea membrilor comisiei și, după caz, a persoanelor interesate se va face prin grija secretariatului comisiei.

Art. 5.5 Lucrările ședințelor Comisiei de circulație sunt conduse de către președintele comisiei, ori, după caz, de persoana desemnată de către acesta.

Art. 5.6 Secretariatului Comisiei îi revine sarcina de a consemna prezența membrilor care au obligația de a semna în registrul de procese verbale de ședință, întocmește procesul-verbal de ședință, redactează Hotărârea Comisiei de Circulație și se îngrijește de comunicarea concluziilor ședințelor Comisiei.

Art. 5.7 Concluziile dezbaterilor din cadrul Comisiei de circulație se iau prin consens, iar în cazul în care nu există consens, decizia aparține președintelui. În situația în care aceștia din urmă lipsesc, decizia se va lua de către persoana desemnată de către aceștia. Aceste aspecte vor fi consemnate în procesul-verbal al ședinței.

Art. 5.8 Concluziile rezultate în urma dezbaterilor din Comisia de Circulație se vor cuprinde în Hotărârea Comisiei de Circulație, care se va semna de către președinte și secretar.

Art. 5.9 Solicitarea de participare la ședințele Comisiei de Circulație a unor persoane de specialitate, a reprezentanților unor instituții ori a cetățenilor intră în competența secretariatului, cu acordul prealabil al președintelui.

Art. 5.10 Hotărârile adoptate de către Comisia de Circulație vor fi monitorizate și vor fi publicate prin afișarea pe site-ul instituției, prin grija secretariatului Comisiei.

Art. 5.11 Președintele Comisiei de circulație va fi informat trimestrial despre stadiul implementării proiectelor aprobate în cadrul Comisiei.

Art. 5.12 Președintele Comisiei de circulație, prin grija secretariatului, se va îngriji de publicarea pe site-ul instituției a situațiilor actualizate cuprinzând gradul de implementare a proiectelor adoptate prin Hotărârile Comisiei.

**CAPITOLUL VI – DISPOZIȚII FINALE**

Art. 6.1 Prezentul Regulament de organizare și funcționare a Comisiei de Circulație precum și aprobarea componenței acesteia poate fi modificat în conformitate cu legislația incidentă în materie.

Art. 6.2 Prezentul Regulament de organizare și funcționare a Comisiei de Circulație intră în vigoare la data de ……….